Burjassot imparteix un taller sobre educació financera bàsica
2025-07-24

De la mà de la regidoria de Promoció Econòmica, dirigida per Roc Senent i l’associació de voluntaris de La Caixa, la Casa de Cultura acollirà un taller sobre educació financera bàsica. Taller que es dividirà en dues jornades.

Dirigit a les entitats empresarials del municipi, així com a les persones que estiguen valorant la possibilitat d’iniciar una activitat empresarial, les dues jornades del taller tindran lloc els dies 13 de novembre i 4 de desembre en horari de 17 a 20 hores.

En el taller, gratuït, s’analitzaran les estratègies d’estalvi de les economies domèstiques, el funcionament de l’operativa bancària, una selecció de productes adequats a les famílies i xicotets negocis i la selecció de préstecs idonis per a l’economia personal.

Totes aquelles persones interessades a realitzar-ho hauran d’inscriure’s en el correu empreses3@cemef.com.